Herawati Diah

Siti Latifah Herawati Diah (3 April 1917 – 30 September 2016) èngghi panèka sorang wartawan Indonèsia. Salèrana aropa'aghi raji dâri tokoh pers sè jhughân mantan Mantri Panerangan RI, B. M. Diah.

Herawati lahèr dâri pasangngan Raden Latip, sorang dokter sè alako è Billiton Maatschappij, bân Siti Alimah. Herawati aghâdhuwân kasempadhân ka'angghuy anyamanè pandidighân tèngghi. Saampona lulus dâri Europeesche Lagere School (ELS) è Salemba, Jakarta, salèrana asakola ka Jeppang è American High School è Tokyo. Saterrossa, atas dhorongngan èbhuna, Herawati mangkat ka Amèrika Serikat ka'angghuy ajhâr sosiologi è Barnard College sè berafiliasi sarèng Universitas Columbia, New York bân lulus è taon 1941.

Salèrana abangsal ka Indonèsia è taon 1942 laju alako minangka wartawan lepas è kantor bhârita United Press International (UPI). Saterrossa salèrana aghâbung minangka panyiar è radio Hosokyoku. Salèrana akrama sarèng B. M. Diah, sè è bâkto gâpanèka alako è koran Asia Raja. È tangghâl 1 Oktober 1945, B. M. Diah maddhek Harian Merdeka, bân Herawati jhughân alibat dhalem pangembângan harian gâpanèka. È taon 1955, Herawati bân rakana maddhek The Indonesian Observer, koran abhâsa Inggris sè dhâ’-adhâ’ è Indonèsia. Koran gâpanèka èterbittaghi bân èbhâghi kapèng sèttong dhalem Konferensi Asia Afrika è Bandung, Jhâbâ Bârâ’, taon 1955. The Indonesian Observer ajhâlân kantos taon 2001, manabi koran Merdeka aghântè tanang è aher taon 1999.

È yuswana sè ampon seppo, Herawati ghi’ aktif atekkun hobina amaèn bridge duwâ’ kalè saminggu. Malahan, salèrana ghi’ noro’ turnamèn bridge. Salèrana adhâbu, kalabân amaèn bridge, kamampoan utek bhâkal terros kaasa bân nyegghâ pèkon. Herawati Diah sèdhâ è tangghâl 30 September 2016 è Rumah Sakit Medistra, Jakarta, amarghâ yuswa sè ampon seppo bân ngalamè pangkentellan dârâ. Salèrana èsarèyaghi è Taman Makam Pahlawan Kalibata, è èrèng pasahèyanna rakana, B.M. Diah. Berkat dèdikasina minangka wartawan bân konsistènsina dhalem amarjuwangngaghi kamardhika’an pers, Herawati Diah araè panghargâ’ân “Lifetime Achievement” otabâ “Prèstasi Sapanjhâng Hayat” dâri Persatuan Wartawan Indonesia (PWI) è taon 2007. Salèrana jhughân narèma Bintang Mahaputra dâri pamrènta Indonèsia è taon 1995.

 Sombher